Хэкум хуэфащэу псэуным трагъащIэ
КъБР-м и ЩIалэгъуалэ центрым хэкупсэ гъэсэныгъэмкIэ и къудамэм и IэщIагъэлI нэхъыщхьэ Макъей Альбинэ иджыблагъэ иригъэкIуэкIащ иджырей щIалэгъуалэм Хэкур фIыуэ егъэлъагъуныр и лъабжьэу къызэригъэпэща «Сэ сыхэкупсэщ» зэхуэсыр. Къэбэрдей-Балъкъэр гуманитар-техникэ колледжым щекIуэкIа Iуэхум кърашэлIат Налшык къалэм курыт щIэныгъэ щрагъэгъуэт и еджапIэхэм щIэсхэр.
Зэхуэсыр къызэзыгъэпэщам и мурад нэхъыщхьэу щытар щIалэгъуалэм я Iуэху еплъыкIэр жыджэру къагъэлъэгъуэфу, хэкупсэу къэгъэхъунырщ. НыбжьыщIэхэм яIущIащ КъБР-м Къалэн куэд щагъэзащIэ щIалэгъуалэ центрым и унафэщI Азубэч Азэмэт, абы и къуэдзэ Сэбан Заурбэч, УФ-м IэщэкIэ ЗэщIэузэда и Къарухэм хэта и офицерхэм я «Мегапир» цIыхубэ зэгухьэныгъэм и унафэщI Аттаев Жашарбек, НыбжьыщIэхэм я армэм и щIыналъэ къудамэм и штабым и унафэщI Погорелов Евгений, КъБР-м и щIа-лэгъуалэ центрым и IэщIагъэлI Къарэ Ратмир, «Урысей зэкъуэтым и ЩIэблэщIэ гвардие» Налшык къалэм щиIэ къудамэм и унафэщIым и къуэдзэ Шыбзыхъуэ Алмаз, «ТекIуэныгъэм и волонтёрхэр» урысейпсо жылагъуэ зэщIэхъееныгъэм КъБР-м щиIэ къудамэм и лэжьыгъэр зыубзыху Къумыкъу Каринэ.
ЗэIущIэр къыщызэIуихым, Азубэч Азэмэт къыхигъэщащ щIалэгъуа-лэр хэкупсэу къэгъэхъуным иджыпсту къэралым гулъытэ ин зэрыхуищIыр икIи ар гъэсэныгъэ и лъэныкъуэкIэ сыт щыгъуи тегъэщIапIэ зэрыщIыпхъэр.
БлэкIамрэ иджырей зэманымрэ зэрызэпыщIар, абы дерс къызэрыхэхыпхъэр, нэгъуэщI куэдми тепсэлъыхьащ икIи езым и гъащIэм щыщ щапхъэхэр къахуихьащ Атта-ев Жашарбек. ЩIалэгъуалэми хьэщIэм упщIэ куэд иратащ.
НыбжьыщIэ армэм я лэжьыгъэр зэпкъраха нэужь, Къарэ Ратмир тепсэлъыхьащ яхъумэн, зытетын хуей хабзэхэм, щIалэгъуалэр жыджэру жылагъуэ Iуэхум зэрыхэтыпхъэм. Абы ныбжьыщIэхэм захуигъэзащ я Хэкум хуэфащэу псэуныр зыщамыгъэгъупщэну.
ЩIалэгъуалэм зэрызаужьыну Iуэхухэмрэ абыкIэ ЩIэблэщIэ гвардием иIэ мыхьэнэмрэ, волонтёрхэм я лэжьыгъэм я гугъу ящIащ Шыб- зыхъуэ Алмазрэ Къумыкъу Кари-нэрэ.
Зэхуэсым «Сэ сыхэкупсэщ» фIэщыгъэм щIэту ныбжьыщIэхэр щызэпрагъэуащ. Япэ увыпIэр къахьащ «Строитель» колледжым щIэс гупым, етIуанэ хъуащ «Призвание» медколледжым и студентхэр, ещанэр — Къэбэрдей-Балъкъэр гуманитар-техникэ колледжым щеджэ-хэрщ.
КЪАНЩАУЭ Мэлычыпхъу.
